क्यूबा: 60 फ़ीसदी आबादी का पूर्ण टीकाकरण, बनाया रिकॉर्ड
क्यूबा ने सफलता के साथ अपनी आबादी के 60 फ़ीसदी हिस्से का स्वनिर्मित कोरोना वैक्सीन के ज़रिए टीकाकरण कर दिया है। जबकि अमेरिका द्वारा लगाए गए एक दशक लंबे प्रतिबंध के चलते क्यूबा के सामने तमाम चुनौतियां मौजूद थीं। क्यूबा के सार्वजनिक स्वास्थ्य मंत्रालय के मुताबिक़, 12 अक्टूबर तक 65,00,743 क्यूबाई नागरिकों को कोविड वैक्सीन की सभी डोज लग चुकी हैं। यह क्यूबाई आबादी का 58.1 फ़ीसदी हिस्सा है। क्यूबा की आबादी लगभग 1,11,80,000 है।
इस संख्या में अबदाला वैक्सीन के तीन डोज, सोबर्ना वैक्सीन के दो डोज के साथ-साथ सोबर्ना प्लस का तीसरा बूस्टर डोज लगवाने वाले और एकल खुराक वैक्सीन सोबर्ना प्लस का एक डोज लगवाने लोग शामिल हैं। इसमें वयस्क (19 साल से ऊपर) और अवयस्क (2 से 18 साल), दोनों ही आबादी शामिल हैं।
स्वास्थ्य मंत्रालय ने आगे जानकारी देते हुए बताया कि 96,54,453 लोगों को कम से कम एक वैक्सीन तो लग ही चुकी है, जो कुल आबादी का 86.3 फ़ीसदी हिस्सा है।
"अवर वर्ल्ड इन डेटा इंफॉर्मेशन प्लेटफॉर्म" द्वारा इकट्ठा किए गए आंकड़ों के मुताबिक़, क्यूबा यूएई के साथ दुनिया के उन दो देशों में शामिल है, जिन्होंने प्रति 100 व्यक्ति पर सबसे ज़्यादा वैक्सीन लगाए हैं। लैटिन अमेरिका और कैरेबियाई क्षेत्र में क्यूबा सबसे आगे है।
क्यूबा का टीकाकरण
क्यूबा का टीकाकरण कार्यक्रम 12 मई को शुरू हुआ था। पिछले महीने 6 सितंबर को देश ने अपनी अवयस्क आबादी का टीकाकरण करना शुरू कर दिया और क्यूबा दुनिया का पहला देश बन गया, जो 2 साल के बच्चों का भी टीकाकरण कर रहा था। क्यूबा का लक्ष्य अपनी 100 फ़ीसदी आबादी को साल के अंत तक टीकाकृत करने की है।
22 सितंबर को क्यूबा की सरकारी फार्मास्यूटिकल कंपनी बॉयोक्यूबाफार्मा के अध्यक्ष एडुआर्डो मार्टिनेज़ डियाज़ ने घोषणा करते हुए कहा कि पूरे देश के टीकाकरण के लिए जितनी कोविड-19 वैक्सीन खुराक की जरूरत थी, उतनी उत्पादित हो चुकी हैं।
इस छोटे से द्वीपीय देश ने अपने वैक्सीन का निर्यात भी चालू कर दिया है। जून में वेनेजुएला पहला देश बना, जिसने अबदाला वैक्सीन की एक करोड़ बीस लाख खुराक खरीदीं। जुलाई में ईरान ने सोबर्ना 02 वैक्सीन के आपात उपयोग की अनुमति दे दी और पास्तुकोवैक समझौते के तहत अपने देश में इसका उत्पादन शुरू कर दिया।
सितंबर में विएतनाम ने भी एक करोड़ अबदाला वैक्सीन खरीदने का करार किया। दोनों देशों के बीच विएतनाम में ही वैक्सीन के उत्पादन के समझौते पर भी सहमति बनी। अक्टूबर के पहले हफ़्ते में निकारागुआ ने अबदाला और सोबर्ना 02 वैक्सीन के आपात उपयोग की अनुमति दे दी, जिसमें सोबर्ना 02 वैक्सीन निकारागुआ की शिशु आबादी के लिए थी, बात दें निकारागुआ ने क्यूबा के साथ अपनी पूरी शिशु आबादी के टीकाकरण के लिए जरूरी खुराकों का करार किया है।
अबदाला और सोबर्ना 02 वैक्सीन दुनिया की सबसे 5 प्रभावी वैक्सीनों में शामिल हैं। जून के तीसरे हफ़्ते में क्यूबा ने एक घोषणा में कहा था कि सेंटर फॉर जेनेटिक इंजीनियरिंग एंड बॉयोटेक्नोलॉजी द्वारा विकसित अबदाला वैक्सीन ने 92.28 फ़ीसदी की कार्यकुशलता दिखाई है, इसके लिए तीन चरणों की क्लिनिकल ट्रायल की गई थी। जुलाई के पहले हफ़्ते में क्यूबा ने कहा कि फिनले वैक्सीन इंस्टीट्यूट द्वारा विकसित सोबर्ना 02 वैक्सीन ने तीन चरणों वाले क्लिनिकल ट्रायल में तीसरे बू्स्टर डोज़ के बाद 91.2 फ़ीसदी की कार्यकुशलता दिखाई है।
क्यूबा के सेंटर फॉर स्टेट कंट्रोल ऑफ़ मेडिकेशन्स, मेडिकल इक्विपमेंट एंड डिवाईस ने अबदाला और सोबर्ना 02 व सोबर्ना प्लस को 9 जुलाई और 20 अगस्त को अनुमति दी थी। राष्ट्रीय नियामक प्राधिकरण CECMED द्वारा अनुमति मिलने के बाद 16 सितंबर को क्यूबा के वैज्ञानिकों ने विश्व स्वास्थ्य संगठन से अनुमति लेने की प्रक्रिया शुरू कर दी।
इन तीन वैक्सीनों के अलावा क्यूबा के वैज्ञानिक सोबर्ना 01 और मामबिसा वैक्सीन का उत्पादन भी कर रहे हैं। बाद वाली नाक से छिड़काव (स्प्रे) द्वारा ली जाने वाली वैक्सीन है। यह इस तरह की दुनिया की कुछ ही वैक्सीनों में से एक है।
अमेरिका द्वारा लगाए गए तमाम व्यावसायिक, आर्थिक और वित्तीय प्रतिबंधों के बावजूद, वैक्सीन विकसित करने, उन्हें लोगों को लगाने अंतरराष्ट्रीय और क्षेत्रीय स्तर पर प्रेरक रिकॉर्ड बनाने के अलावा क्यूबा ने हाल में डेल्टा वेरिएंट की ख़तरनाक लहर का भी सफलता से मुकाबला किया था।
आधिकारिक आंकड़ों के मुताबिक़ क्यूबा में कोरोना संक्रमितों के ठीक होने की दर 97.9 फ़ीसदी है। संक्रमण से अब तक वहां 7,994 लोगों की मौत हुई है।
यह लेख मूलत: द पीपल्स डिस्पैच में प्रकाशित हुआ था।
इस लेख को मूल अंग्रेजी में पढ़ने के लिए नीचे दिए लिंक पर क्लिक करें।
Cuba Reaches Milestone with 60% of its Population Being Fully Vaccinated
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva eng_Latn hin_Deva